เตือนประชาชนเกือบทุกภาค ระวังอันตรายจากพายุฤดูร้อน ตั้งแต่วันนี้ถึง 4 พฤษภาคม 2565
ว่าที่ร้อยตรี ธนะสิทธิ์  เอี่ยมอนันชัย รองอธิบดีกรมอุตุนิยมวิทยา กล่าวถึงสภาพอากาศตั้งแต่วันนี้ (29 เมษายน 2565) ถึงวันที่ 4 พฤษภาคมนี้ บริเวณประเทศไทยตอนบน ได้แก่ ภาคตะวันออกเฉียงเหนือ ภาคเหนือ ภาคกลาง ภาคตะวันออก รวมทั้งกรุงเทพมหานครและปริมณฑล จะมีพายุฤดูร้อนเกิดขึ้น โดยมีลักษณะของพายุฝนฟ้าคะนอง ลมกระโชกแรง ลูกเห็บตกและมีฟ้าผ่าเกิดขึ้นได้ ควรหลีกเลี่ยงการอยู่ในที่โล่งแจ้งและระมัดระวังการใช้เครื่องมือสื่อสารขณะที่มีฝนฟ้าคะนองส่วนภาคใต้ฝั่งตะวันตกและตะวันออก มีฝนเพิ่มขึ้น หากมีฝนตกต่อเนื่องอาจเกิดน้ำท่วมได้ ควรเฝ้าระวังสถานการณ์ด้วย ขอให้ประชาชนในบริเวณดังกล่าวระวังสภาพอากาศแปรปรวนช่วงปลายฤดูร้อน รวมถึงติดตามประกาศแจ้งเตือนจากกรมอุตุนิยมวิทยาอย่างใกล้ชิด